b'\n_START_ARTICLE_\nNeil Young\n_START_SECTION_\n\xc5\xbdivljenjepis\n_START_PARAGRAPH_\nIgrati je za\xc4\x8del \xc5\xbee v srednji \xc5\xa1oli, po selitvi v Kalifornijo leta 1966 pa je soustanovil skupino Buffalo Springfield in se leta 1969 pridru\xc5\xbeil superskupini Crosby, Stills & Nash. \xc5\xbde prej, leta 1968, je izdal tudi svoj prvi solo album. Njegovo vztrajno eksperimentiranje s slogi in zvoki je vplivalo na \xc5\xa1tevilne glasbenike; hrapav kitarski zvok z obilno uporabo distorzije, zna\xc4\x8dilen za njegovo delo s skupino Crazy Horse, so na primer prevzeli grunge glasbeniki, tako da je v 1990. letih dobil nadimek \xc2\xbbboter grungea\xc2\xab. Ne glede na glasbeni slog je prepoznaven tudi po svojem falzetu in globoko osebnoizpovednih besedilih._NEWLINE_Svojo slavo izkori\xc5\xa1\xc4\x8da tudi za dru\xc5\xbebeni in okoljski aktivizem. Med drugim je podprl ali soustanovil kampanje za podporo malim kmetom v boju proti korporacijam, proti okoljsko nesprejemljivemu izkori\xc5\xa1\xc4\x8danju naftnega peska v Kanadi in za vpis pravice do zdravega okolja v kanadsko ustavo. Poleg tega je s sedanjo \xc5\xbeeno Pegi soustanovil zasebno \xc5\xa1olo za hudo prizadete otroke; eden od njegovih sinov ima namre\xc4\x8d hudo in drugi bla\xc5\xbejo obliko cerebralne paralize (za skrb zanju se je zelo zavzel), poleg njiju pa ima \xc5\xa1e eno h\xc4\x8di. Sam trpi za epilepsijo in te\xc5\xbeavami s hrbtenico. \xc5\xbdivi odmaknjeno na ran\xc4\x8du na kalifornijskem pode\xc5\xbeelju.\n_START_SECTION_\nPriznanja\n_START_PARAGRAPH_\nZa svoje ustvarjalno delo je prejel \xc5\xa1tevilne nagrade in nominacije; ima dva grammyja, enega za najbolj\xc5\xa1o rock skladbo (\xc2\xbbAngry World\xc2\xab, 2010) in enega za najbolj\xc5\xa1i box set ali omejeno izdajo (Neil Young Archives, Vol. 1: 1963-1972) ter nominacijo za oskarja za skladbo \xc2\xbbPhiladelphia\xc2\xab\xc2\xa0iz istoimenskega filma leta 1994. Dvakrat je bil sprejet v Hram slavnih rokenrola, samostojno in kot \xc4\x8dlan Buffalo Springfield. Leta 2009 je bil imenovan za \xc4\x8dastnika reda Kanade.'